KIRJALLINEN KYSYMYS E-2182/03

esittäjä(t): Maurizio Turco (NI), Marco Pannella (NI), Marco Cappato (NI),Benedetto Della Vedova (NI), Gianfranco Dell'Alba (NI)ja Olivier Dupuis (NI) komissiolle

(30. kesäkuuta 2003)

Aihe: Ilmaisunvapauden loukkaukset Vietnamissa

Misna uutistoimistolta 18. kesäkuuta saatujen tietojen mukaan vietnamilainen lääkäri Phan Hong Son tuomittiin 13 vuodeksi vankeuteen ja tämän jälkeen kolmeksi vuodeksi kotiarestiin, koska häntä syytetään tietojen ja asiakirjojen vastaanottamisesta vieraalta valtiolta, jotka oli tarkoitus käyttää Vietnamin sosialistista valtiota vastaan. Lääkäri pidätettiin 27. maaliskuuta 2002 sen jälkeen kun hän oli kääntänyt Internetistä löytämänsä Yhdysvaltojen ministeriön asiakirjan Mitä on demokratia ja lähettänyt sen ystävilleen ja vietnamilaisille virkamiehille. Lisäksi Son oli kirjoittanut avoimen kirjeen, joka julkaistiin Internetissä ja jossa hän esitti vastalauseensa siitä, että hänen kodissaan oli suoritettu etsintä ja hänen tietokoneensa oli takavarikoitu.

Edellä mainitun perusteella tiedustelisin komissiolta seuraavaa:

- Mitä tietoja komissiolla on tohtori Phan Hong Sonin tapauksesta?

- Miten komissio aikoo painostaa Hanoin hallitusta vapauttaakseen tohtori Phan Hong Sonin välittömästi, joka on syyllistynyt ainoastaan demokratiaa koskevan asiakirjan kääntämiseen omalle äidinkielelleen ja tämän asiakirjan levittämiseen?

- Mihin toimiin komissio aikoo ryhtyä saadakseen Vietnamin hallinnon luopumaan jatkossa toimista (kuten ilmaisunvapauden mitätöiminen), jotka loukkaavat selvästi Vietnamin allekirjoittamia kansainvälisiä yleissopimuksia sekä Vietnamin ja Euroopan unionin yhteistyösopimusta?

Christopher Pattenin komission puolesta antama vastaus

(31. heinäkuuta 2003)

Komissio on tietoinen Phan Hong Sonin oikeudenkäynnistä ja tuomiosta. Puheenjohtajavaltio ja komissio pyysivät virallisesti pääsyä 18. kesäkuuta 2003 käytyyn oikeudenkäyntiin. Komission Hanoin lähetystön ja eräiden jäsenvaltioiden paikalliset edustajat sekä muiden diplomaattisten edustustojen jäsenet olivat läsnä oikeustalolla mutta heiltä kiellettiin sisäänpääsy. Aiheellista palautetta asiaan pohditaan parhaillaan.

Phan Hong Sonin tapaus kuvaa sitä, miten vaikea Vietnamin viranomaisten on suhtautua valtion ja kommunistisen puolueen vastaisina pidettyihin asioihin, sillä maassa ei ole totuttu kansan eriäviin mielipiteisiin. Vietnamin uudistusohjelman ja hallintotavan pitäisi kehittyä nopeammin, jotta hallintoviranomaiset oppisivat käsittelemään erilaisia näkemyksiä ja ymmärtämään eriävien mielipiteiden arvon hallintojärjestelmässä. Maakohtaisessa strategiassa vuosille 20022006 komissio on määritellyt hyvän hallinnon, parhaan hallintokäytännön ja kunnollisesti toimivan oikeusjärjestelmän edistämisen ensisijaisiksi tavoitteiksi Vietnamin kanssa tehtävälle yhteistyölle. Komissio uskoo, että sen yhteistyöohjelma

ja varsinkin ohjelman erityinen tuki institutionaalisille ja hallinnollisille uudistuksille kuin myös hallintoon liittyvän koulutustoiminnan sisällyttäminen kaikkiin yhteistyöhankkeisiin edistää Vietnamin hallintokulttuurin ja ihmisoikeussitoumusten vahvistumista.

Komission yleisenä politiikkana on Vietnamin ihmisoikeus- ja demokratiakehityksen edistäminen ja tukeminen sekä sellaisten tapausten esille ottaminen, joihin liittyy väärinkäytöksiä tai joissa tilanteen heikentyminen on ilmeistä. Komissio seuraa tiiviissä yhteistyössä jäsenvaltioiden kanssa maan ihmisoikeustilanteen kehitystä ja tukee Vietnamin hallitukselle tehtyjä ihmisoikeusvetoomuksia, mainittujen henkilöiden tilannetta koskevat vetoomukset mukaan lukien. Komission Hanoin lähetystö ja jäsenvaltioiden diplomaattiset edustustot seuraavat edelleen tarkasti Vietnamin ihmisoikeustilannetta ja ryhtyvät tarvittaessa toimenpiteisiin.